Ilesia de Sant Pero Apóstol de Morrano

A ilesia de Sant Pero Apóstol ye una ilesia d'estilo romanico y con partis mudéchars, d'o sieglo XII, ista en a diocesi de Uesca y en l'arcipestrato de Semontano-Sobrarbe construyita en o lugar de Morrano, d'o municipio de Biarche, en a comarca d'a Semontano de Balbastro, en a provincia de Uesca (Aragón). Historia En 1097 Per, bispe de Uesca, atorgó a o monesterio de Sant Ponz de Tomeras as ilesias de Labatiella, Morrano, Panzano y Yaso. Alavez prencipió a construcción d'a ilesia y tamién d'o lugar. Mientres os sieglos XVII y XVIII se i facioron importants esviellamientos en arte mudéchar. Descripción Ista ilesia tien planta en forma de cruz latina, que inicialment yera de una sola nau, rematata en abside de tambor. Se i facioron cuantos esviellamientos mientres os sieglos XVII y XVIII. A dentrada ye en forma de arco de meyo punto. En l'interior se combinan as vueltas de canyón y as d'ariesta. Abside y nau fuoron recrexitas en ladriello mudéchar, tot él queda cuasi amagato por as capiellas laterals construyitas en o sieglo XVIII, cuantas construccions amanatas y o recreiximiento en ladriello a base de arquiellos, a l'estilo de as galerías de os palacios aragoneses d'o sieglo XVI. Dencima d'a capiella norte ye a torre, romanica en os suyos dos primers trampos y rematata en ladriello mudéchar en os esviellamientos d'o sieglo XVII, o ladriello ye en forma de rombos, ye interesant que tan a o norte de l'Ebro haiga arte mudéchar y amás construito ya en a epoca barroca. Vinclos externos (es) A. García Omedes: A ilesia de Sant Pero Apóstol de Morrano en RomanicoAragonés.com. (es) José Antonio Tolosa: A ilesia de Sant Pero Apóstol de Morrano en aragonmudejar.com.